5 หุ้นค้าปลีกโดดเด่น
โบรกฯมีมุมมองเป็นบวกต่อกลุ่มค้าปลีกสำหรับปี 2566 จากแนวโน้มการฟื้นตัวอย่างต่อเนื่องของการบริโภค แนะซื้อ CPALL, MAKRO, BJC, HMPRO และ GLOBAL
โบรกฯมีมุมมองเป็นบวกต่อกลุ่มค้าปลีกสำหรับปี 2566 จากแนวโน้มการฟื้นตัวอย่างต่อเนื่องของการบริโภค แนะซื้อ CPALL, MAKRO, BJC, HMPRO และ GLOBAL
24 ธ.ค. 2565

เส้นทางนักลงทุน
ศูนย์วิจัยกสิกรไทย ปรับลดการเติบโตทางเศรษฐกิจ (จีดีพี) ของไทยในปี 2566 เหลือ 3.2% จากเดิมอยู่ในกรอบ 3.2-4.2% แม้จะเพิ่มประมาณการจีดีพีในปีนี้เป็น 3.2% จาก 2.9% ก็ตาม
เนื่องจากประเมินแนวโน้มเศรษฐกิจโลกจะชะลอตัวลงอย่างมีนัยสำคัญในปี 2566 กดดันการฟื้นตัวของเศรษฐกิจไทย โดยเศรษฐกิจสหรัฐฯ และยูโรโซนมีแนวโน้มไม่เติบโต ผลพวงจากการปรับขึ้นอัตราดอกเบี้ยนโยบายเพื่อควบคุมเงินเฟ้อ และยังมีผลกระทบจากวิกฤตพลังงานในยุโรปด้วย
นอกจากนี้ มีมุมมองที่ระมัดระวังต่อสถานการณ์การเปิดประเทศของจีน ซึ่งมีแนวโน้มที่จะเป็นในช่วงไตรมาสที่ 2 ปี 2566 มากขึ้น เพราะยังต้องติดตามสถานการณ์ ทั้งจำนวนผู้ป่วย ผู้เสียชีวิต และความเพียงพอของระบบสาธารณสุข จากที่จีนอาจจะเผชิญการแพร่ระบาดระลอกใหม่ ซึ่งจะมีผลกระทบต่อเนื่องมายังกิจกรรมทางเศรษฐกิจจีน โดยยังคงจำนวนนักท่องเที่ยวที่ 22 ล้านคน
ส่วนแนวโน้มดอกเบี้ย มองว่าธนาคารกลางสหรัฐ (เฟด) จะขึ้นอัตราดอกเบี้ยนโยบายต่อเนื่องในช่วงไตรมาสแรกของปีหน้าไปแตะระดับ 5% หรืออาจสูงกว่านั้น ก่อนที่จะมีโอกาสคงอัตราดอกเบี้ยที่ระดับสูงตลอดทั้งปี 2566
ขณะที่ คณะกรรมการนโยบายการเงิน (กนง.) มีโอกาสปรับขึ้นอัตราดอกเบี้ยนโยบายต่อเนื่องในการประชุมอีก 2 ครั้ง ครั้งละ 0.25% ย้ำว่าอัตราดอกเบี้ยในประเทศยังอยู่ในจังหวะขาขึ้นเช่นเดียวกัน
ด้านแนวโน้มเงินบาทในช่วงไตรมาสแรกของปีหน้ามีโอกาสแข็งค่าขึ้น หากเฟดเดินหน้าขึ้นดอกเบี้ยตามแผนที่วางไว้ เนื่องจากตลาดรับรู้ความเป็นไปได้ดังกล่าวแล้ว
ภาคส่งออกไทยในปี 2566 คาดว่า ณ สิ้นปีจะติดลบ 1.5% ส่วนภาคการเงิน ภาพรวมแนวโน้มสินเชื่อของธนาคารพาณิชย์ที่จดทะเบียนในไทยจะเติบโตในกรอบจำกัด ราว 4.2-5.2% (ค่ากลาง 4.7%) เทียบกับปีนี้ที่คาดว่าจะเติบโต 5% ตามผลของเศรษฐกิจที่เผชิญหลายปัจจัยเสี่ยง อีกทั้งธุรกิจมีการฟื้นตัวไม่ทั่วถึง
ทิศทางที่ระมัดระวังดังกล่าว สะท้อนผ่านมุมมองต่อคุณภาพสินทรัพย์ของระบบธนาคารพาณิชย์ ที่คาดการณ์ว่าสัดส่วนหนี้ไม่ก่อให้เกิดรายได้ (เอ็นพีแอล) ต่อสินเชื่อรวม จะยังไม่ได้ดีขึ้นจากปี 2565 โดยเอ็นพีแอล ณ สิ้นปี 2566 คาดว่าจะอยู่ในกรอบ 2.55-2.80% เทียบกับ 2.65-2.75% ที่คาด ณ สิ้นปี 2565
สำหรับแนวโน้มธุรกิจไทยปี 2566 มองว่ายังเผชิญหลายโจทย์รุมเร้า โดยฝั่งต้นทุนจะมีต้นทุนค่าไฟฟ้า ค่าแรง และดอกเบี้ยที่ขยับขึ้น ขณะที่ฝั่งรายได้จะถูกกระทบจากการที่เศรษฐกิจแกนหลักของโลกเข้าสู่ภาวะถดถอย และเงินบาทแข็งค่าจนฉุดความต้องการสินค้าส่งออกไทย
ปัจจัยต่าง ๆ เหล่านี้ส่งผลกระทบต่อธุรกิจแต่ละประเภทแตกต่างกัน จึงทำให้การฟื้นตัวของรายได้ธุรกิจในปี 2566 ยังมีลักษณะเป็น K-Shaped โดยธุรกิจที่นำการฟื้นตัวจะเป็นโรงแรมและร้านอาหาร โรงพยาบาลเอกชน รวมถึงค้าปลีก ขณะที่กลุ่มธุรกิจที่ฟื้นตัวช้า หรือหดตัว ได้แก่ อสังหาริมทรัพย์ และส่งออกในกลุ่มอิเล็กทรอนิกส์และเครื่องใช้ไฟฟ้า
เช่นเดียวกับบริษัทหลักทรัพย์ (บล.) เมย์แบงก์ (ประเทศไทย) ที่มีมุมมองเป็นบวกต่อกลุ่มค้าปลีกสำหรับปี 2566 จากแนวโน้มการฟื้นตัวอย่างต่อเนื่องของการบริโภค รับแรงหนุนจากการเลือกตั้ง การเดินทางออกนอกบ้านมากขึ้น และจำนวนนักท่องเที่ยวเพิ่มขึ้น และมาตรการกระตุ้นการบริโภคจากรัฐบาล ขณะที่อัตราเงินเฟ้อที่ชะลอลงจะช่วยเพิ่มกำลังซื้อของผู้บริโภค ดังนั้นแนวโน้มการบริโภคในประเทศยังคงเป็นขาขึ้นในปี 2566
แม้จะมีมุมมองต่อการเติบโตของยอดขายสาขาเดิม (Same Store Sales Growth : SSSG) ของกลุ่มค้าปลีกจะชะลอตัวลงหลังจากฟื้นตัวอย่างมีนัยสำคัญในปี 2565 นี้ แต่ยังคงเป็นบวกที่ระดับ 1-5% นอกจากนั้นยอดขายยังถูกขับเคลื่อนจากการเปิดสาขาใหม่และการเติบโตของการขายผ่านทางออนไลน์ด้วย
โดยคาดว่าอัตรากำไรขั้นต้น (gross margin) ของบริษัทในกลุ่มค้าปลีกส่วนใหญ่จะเพิ่มขึ้นในปี 2566 ตามการเติบโตของยอดขายการเพิ่มสัดส่วนสินค้าที่มีอัตรากำไรสูงและสินค้า House brand
ประกอบกับความกดดันด้านต้นทุนคาดว่าจะผ่อนคลายลง เนื่องจากต้นทุนวัตถุดิบบางประเภทเริ่มปรับตัวลดลง นอกจากนั้นยอดขายที่เพิ่มขึ้นจะทำให้ได้ประโยชน์จากการประหยัดจากขนาดมากขึ้น
บล.เมย์แบงก์ (ประเทศไทย) คาดการณ์กำไรกลุ่มค้าปลีกทุกบริษัทจะเติบโตในเกณฑ์ดีในปี 2566 เป็นผลมาจากการเติบโตของสาขาเดิม การเปิดสาขาใหม่ และอัตรากำไรเพิ่มสูงขึ้น
สำหรับ 5 หุ้นในกลุ่มค้าปลีกที่มีความโดดเด่น และมีคำแนะนำ “ซื้อ” ประกอบด้วย บมจ.ซีพี ออลล์ (CPALL), บมจ.สยามแม็คโคร (MAKRO), บมจ.เบอร์ลี่ ยุคเกอร์ (BJC), บมจ.โฮม โปรดักส์  เซ็นเตอร์ (HMPRO) และ บมจ.สยามโกลบอลเฮ้าส์ (GLOBAL)
CPALL ถูกยกให้เป็นหุ้น Top pick อันดับ 1 ของกลุ่มค้าปลีก นักวิเคราะห์ส่วนใหญ่แนะนำ “ซื้อ” ประเมินว่ากำลังเข้าสู่ช่วงการฟื้นตัวรอบใหม่จึงได้ปรับประมาณการกำไรสุทธิของ CPALL ขึ้น
โดยบล.ดาโอ ปรับขึ้น 4% เป็น 1.94 หมื่นล้านบาท เติบโต 35% จากปีก่อนหน้า ฟื้นตัวกลับสู่ภาวะปกติก่อนเกิดโควิด คาดว่าสาขาในพื้นที่ท่องเที่ยวจะมียอดขายโดดเด่น ทำให้สิ้นปี 2566 อัตรากำไรขั้นต้นของ CPALL จะเพิ่มขึ้นมาที่ 21.6%
สำหรับนักลงทุนที่ชื่นชอบหุ้นค้าปลีก สนใจตัวไหนก็เลือกช้อปได้นะตัวเอง!!!